Елисавета Багряна
Даровете

chitanka.info

Дарове съм натъкала —

двеста лакти със кенари,

триста лакти чисто бяло:

пъстри кърпи за сватбари,

тънки ризи за роднини,

бохчалъци за най-близки.

На Димитровден замине

пряко Дунав по печалби.

Рече весел — че не иска

да посърна тук от жалби —

за Петровден ще се върне,

да се срещнем живи-здрави,

сватба чутна да направим.

Боже, как да не посърна,

как на вейка да не стана? —

Цяла зима пях на стана,

пя с мене и кроснотоу

с песни дотъках платното,

а днес плача и го беля.

То се чисти и белее,

аз жълтея и чернея:

ей Петровден до неделя —

ни вест праща, нито иде.

И без него ще се мине.

Сватба чутна ще направя,

цяло село да ме види…

А пък мама да дарява:

тънки ризи на роднини,

пъстри кърпи — на гробари…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.